登雲間閣
作者：馮伯規
朝代：宋

paragraphs: 昔年嚴大夫，偶來怨遷謫。
我本麋鹿姿，得此已自適。
乘閑陟上方，徧尋唐人石。
豈期當三伏，一天雲四幕。
快哉風時來，萬籟相呼吸。
雨餘禾麻潤，是山皆喜色。
一杯傾晚飲，綠瓜間朱實。
是非不到耳，休厭山城寂。
樹影抹橫烟，角聲暗落日。
長江去不返，况此百年客。
企首老玉僊，白髮何由摘。